… dilunc dal troi dai piçui zupets che a cjapin il soreli . . .
Daspò vê parcade la machine insom de vie Sottomonte a Glemone si cjape la vie mont Glemine indulà si cjate il biel lavadôr di pôc timp fat sù come ch’al jere une volte e cjalant ad alt si viôt come un puint in piere parsore de galarie e chel cuant ch’al plûf e je la pissande dal Glemine, pôc plui indenat cjalait ben a cjampe par cjoli il troi ch’al va sù dongje de galarie e di lì lait par la strade turistiche e dopo 100 m al tache il troi CAI 716 ch’al puarte sul Cuarnan… rivâts ad une crosere si cjate la tabele par lâ sul Glemine… di chì indenant il troi al è un spetacul par vie dal panorane che nus lasse gjoldi sul Tiliment, su Glemone, su la mont Brancot e v.i. di plui in cheste zornade maraveose cuntun cîl celest cence nancje un nûl e un soreli ch’al scjaldave ben si podevin viodi a svolâ chei cun il “parapendio”… rivâts li de anconute faseit atenzion, stant che nol è segnalât ben, a cjapâ il troi che si cjate daûr de anconute e di lì in dîs minûts si rive in cime dal Glemine ( 721 m )… indulà che si cjate une biele crôs fate cun dai tubos taronts… di chì si puedin viodi il Cuarnan, il Cjampon, il Simeon e v i. insome une zornade bielonone par lâ a fâ une cjaminade par la mont furlane…
Cheste Istât 2022 si siere cun il bot dilunc il troi CAI353 che mi à puartât a lì dal Cjampanili di Val Montanaia e al ripâr Perugini… une cjaminade une vore preseade che si scugne fâ almancul une volte inte vite e che ducj chei che a son passionâts di montagne a àn fate ancje plui di une volte… lant sù dilunc il canalon, indulà ch’al côr il riu Val Montanaia, si è contornâts de biele crete des Dolomiti Furlanis e biel prest si tache a viodi il Cjampanili, che si fâs un tic bramâ par vie che al mancje ancjemò un biel toc prin di rivâ lì dal ripâr Perugini… ma cuant che si rive lì de boschete si pues biel za viodilu in dute la so bielece e jo o ai pensât a tropis voltis che Mauro Corona al è lât a rimpinâsi sù chê biele crete e a cetant bulo che al è stât… di fat e je une parêt grandonone e une vore alte e par fâle e covente une buine preparazion sedi fisiche, che tecniche, che mentâl… fate la ultime fadure e rivâts lì dal prât si cjatâsi intun cjadin cenglât des cretis… la Croda Cimoliana, il Campanile Pordenone, la Cima Meluzzo, la Cima Rosina e v.i. e vint voie si pues lâ sù fintremai ae Forcella Montanaia… il timp al jere biel ancje se, la sù, la buere frede si faseve sintì… fatis lis fotos ancje ae biele parêt nord o soi tornât indaûr fin lì dal parcament dongje dal Ripâr Pordenon… par lâ e tornâ mi son ladis plui o mancul 4 oris e il disnivel fat al è stât D+ 850 m… in some, une biele cjaminade impegnative ma ripaiade de bielece dal Cjampanili di Val Montanaia… Buinis cjaminadis a ducj !!!
…dal parcament, (COORD 46.47630 , 13.18496 ), si cjape il troi CAI 437 che al puarte al ripâr Grauçarie… il troi si disvilupe par 2,6 km cuntun D+ di 561 m e al passe prin intun biel bosc e plui adalt si cjamine sui claps cun tancj cjanâi che a vegnin jù da la mont che cuant che al plûf a puartin jù des veris e propis lavinis di aghe… lis tabelis che o viodeis dilunc chest toc di troi a son stadis metudis par memorâ lis personis muartis par jessi stadis cjapadis de plene de aghe, par la cuâl prin di fâ cheste cjaminade al è miôr jessi sigûrs ch’al timp al sedi biel… di plui bisugne vê des buinis gjambis stant che il troi al tire sù ben… rivâts li dal ripâr, ch’al è viert dal 2 di Jugn 2022, si cjate une biele fontane cun aghe frescje e lis panchis par sintâsi sedi di fûr che dentri e il bon acet dal gjestôr simpri pront a serviti alc di bon o une bocalete di aghe… fate une piçule polse si pues lâ indenant simpri par il CAI 437 fintremai al Foran da la Gjaline cuntune altre biele tirade in mieç de biele boschete e di li ciapant il troi CAI 419 si rive ae Forcje di Nuviernulis indulà si pues viodi la tor di Nuviernulis tant grande cun il diedri Bulfoni e la sô maestât dal Sernio cetant bielonone… fin chì a son 5 km e un D+ di 1128 m, ma no son robis che ti metin in dificoltât e salacor al è avonde puartâsi alc di bevi e di mangiâ… dae Forcje vint voie e buinis gjambis si pues lâ fin sù la mont Sernio… ma cheste e je une altre storie… mandi e buine cjaminade a ducj…
I wish all Climbers, Runners and Tai Chi practitioner all over the world a HAPPY NEW YEAR 2020 !!!!!
il proponiment, par chest an, al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee…
la riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
I wish all Climbers, Speed Skaters and Tai Chi practitioner all over the world a HAPPY NEW YEAR 2k19 !!!!!
il proponiment, par chest an, al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee…
la riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
O sin rivâts ae fin dal an e al è timp di fâ un belanç ancje par webandana.com. Chest an i dâts no son chei di Google par vie che la leç sui cookies nus impedìs di doprâju. Inalore ve culì lis statistichis dal server:
visitadôrs unics: 166.251
lis pagjinis viodudis: 1.170.266
hits: 1.968.377
I rimpinadôrs che a an fat il Test inte sezion training a son stâts: 9500.
Ma butant il voli plui inlà dai numars, o vin di impensâsi che chest an a son stadis viertis gnovis viis inte biele crete di Vile Santine dongje Tumieç… che o vin scuviert, dongje il cret di Anduins, un puest maraveôs indulà lâ par stâ un pôc in pâs, ven a stai Cerdevol Curnila inte valade dal flum Arzin… che, l’organizazion dai climber in USA, Access Fund, e à comprât un teren indulà si cjate la falesie di Homestead in Arizona, risolvint cussì il probleme de responsabilitât intun teren privât… che la nestre propueste par sistemâ la viele stazion dai trens di Cividât, fasintle deventâ un climbing center, no je stade scoltade dai nestris sorestants che la an fate deventâ un museu de Prime Vuere Mondiâl, magari cussì no, ma nô o lin indenant cun il nestri biel progjet e sperin ben par l’avignì, prime o dopo a varan ben di stufâsi di che robe che a àn fate… che intant al vâ indenant il procès par la muart di Tito Traversa, 03 Lui 2013, e che il judiç al à domandât trê rinviaments a judizi ma no je indagade la persone che al à mitût dongie i imprescj, une robe che sune une vore strambe viodint che il principi secont il cuâl lis robis a varessin di jessi fatis cun la “diligjence dal bon pari di famee” al è un principi ae fonde dal nestri codiç civil… o soi sigûr di vê dismenteât cetantis altris robis… in ogni câs se voaltris o vês intal cjâf alc o podeis zontâle intai coments…
La comunitât di rimpinadôrs di webandana.com si cjate su Twitter con l’hastag #climbersFriuli, e i messaçs si viodin inte pagjine de ricercje su Twitter in timp reâl, e a puedin jessi doprâts tant che une chat jenfri di nô. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât. MANDI A DUCJ E BON AN 2016 !!! Simpri par gnovis emozions !!!
O sin rivâts ae fin dal an e al è timp di fâ un belanç ancje par webandana.com, inalore tachin cjalant i dâts di Google:
lis visitis a son stadis 29.505
i visitadôrs unics 21.186
lis pagjinis viodudis 134.489
I rimpinadôrs che a an fat il Test inte sezion training a son stâts: 8286.
Ma butant il voli plui inlà dai numars, o vin di impensâsi che chest an a son stadis viertis dôs bielis cretis in Friûl, ven a stai:
1- La crete dal Mont Stele, dongje Tarcint, indulà si cjatin une ventine di viis.
2- La crete dal Zardin dai Clapons, dongje Cjavaç, indulà a son une cuindisine di viis.
Il mês di Setembar al à viodût il cret de Cjargne e dal Glemonês protagonist dal meeting “Find your way” indulà tancj rimpinadôrs si son cjatâts ducj intune e indulà a jerin ancje Adam Ondra e Silvio Reffo. Adam, come par solit, al è rivât a maraveâ ducj viersint une gnove vie intal cret dal pas di Mont di Crôs.
E je stade fate une propueste par sistemâ la viele stazion dai trens di Cividât fasintle deventâ un climbing center ma… i nestris sorestants a vuelin fâle deventâ un museu de Prime Vuere Mondiâl, magari cussì no.
O sin daûr a pensâ di fâ in mut che si puedin viodi off-line lis pagjinis inte sezion de Falesie.
La comunitât di rimpinadôrs di webandana.com si cjate su Twitter con l’hastag #climbersFriuli. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât. MANDI A DUCJ E BON AN 2015 !!! Simpri par gnovis emozions !!!
Dilunvie la cueste dal golf di Triest si cjate la biele rade di Sistiane. La rade e je pardabon un tesaur par la sô bielece naturâl e di Istât cetante int e rive chenti par passâ une zornade al mâr. Culì no si cjatin lis bielis splazis di savalon di Grau e Lignan, stant che a son dome claps, ma in compens si pues fâ des bielis nadadis par vie che la aghe dal mâr e je subite alte. Inte part plui a tramontan al è il cret indulà a son diviersis viis par rimpinâsi. Impen parsore al cret al côr il bielissim troi Rilke, tant innomenât par vie che il poete al leve lenti a fâ lis sôs cjaminadis. Inte rade al è ancje un piçul puart par lis barcjis a vele e une scuele di nautiche. In plui inte zone dal parcament privât al è une discoteche che e organize bielis seradis cun musiche. A sarès dut ben ma… la aministazion comunâl al à pensât ben, par valorizâ il puest, di meti un biel depuradôr propit sot de crete indulà si rimpine, par la cuâl li dongje si sint une puce mostre. Ma a àn ancje fate une altre biele robe, ven a stai chê di vendi sù dut. E za parcè il parcament al è privât, e cualchidun al à tirât sù ancje une piçule cjasute dongje il cret, tant che inte zone plui a sud, indulà si cjatave la gjave, cumò a stan costruint un biel vilaç isto-venit, come lu àn clamât, cun tantis cjasutis une parsore che altre e cun daûr il cret e denant il mâr. Insume, di naturâl al è restât ben pôc e la int par lâ al mâr al à di paiâ. Ma la idee di fâ un biel parc naturâl indulà passâ cualchi ore in compagnie e jere masse sempliç di realizâ e salacor no permeteve di puartâ intes cassis dal comun lis palanchis. Cussì la mancjance di un plan regjonâl dal paisaç, dai piçui sorestants cence cûr e amôr pe nature e un capitalisim rogant a son, ancjemò une volte, lis causis de esgjerade cimentazion de nestre biele tiere.
O crôt che chest câs al à di vierzi i voi a ducj i furlans che a vuelin ben ae lôr tiere, par fâ in mût che in futûr dinissun e podarâ fâ chenti ce che vûl.
Li dal munistîr di S.Marie in Val si puedin viodi, dal 6 di Avrîl fin ai 18 di Mai 2014, i progjets par meti a gnûf la stazion viele dai trens di Cividât. Di fat il Comun al à pensât ben di mostrânus cemût che a vignarà il gnûf museu de Prime Vuere Mondiâl. E za la stazion e deventarà un museu, ma ce che nus covente un museu de vuere mondiâl a Cividât ❓
No son za cetancj ator? E la int no varès miôr lâ a viodi i puescj indulà che si à combatût fasintsi une biele cjaminade pluitost che sta sierade intun museu?
Pussibil che dinissun e vedi vude une idee un pôc plui origjinâl e pratiche?
La mê idee e sarès chê di ristruturâ la viele stazion dai trens fasint une palestre par rimpinâsi che e podarès restâ vierte ducj i dîs de setemane e puartâ chenti cetante int stant che culì dongje no a’nd è. Ce pensaiso di cheste idee? O pûr volêso proponi voaltris alc di diviers ?
In graciis dal lavôr fat di doi zovins climber, Luciano Regattin e Giuliano Moscatelli, e je nassude la crete da la Mont Stele dongje Tarcint (UD). Cjaminant dilunc il troi, che al tache propit li dal numâr 5b a Malamaserie, si rive ae biele parêt Sud de crete indulà si cjatin cetantis viis ben furnidis cun spit inox. Ma la crete e va sù inte direzion Est, e ancje culì a si cjatin des bielis viis che a misdì a son za in ombrene. In dut a son une ventine di viis e cualchidune e spiete ancjemò di jessi liberade. Par la cuâl se o vês voie di insiorâ il vuestri zei di onsight chest al è il puest just par fâlu. La crete al è un calcâr une vore biel e e je la pusibilitât di meti adun altris viis. Co o lait a viodile visaitsi di puartâ alc par netâ vie il polvar, e di tignî simpri il casc sul cjâf parcè che al pues jessi che cualchi piçul clap e ven jù. Un ringraciament a Luciano e Giuliano par il biel lavôr fat, o vin viodût cetante elare o vês gjavât, e… buine rimpinade a ducj ! 😉
Usgnot, vinârs 21 Fevrâr 2014 aes 21.00, inte suaze de XXX Rassegne dal cine di Montagne intal Auditorium Menossi, in vie S.Pieri 60, a Udin al sarà l’incuintri cun il pari de rimpinade sportive e autôr dal mitic libri “Cento nuovi mattini” Alessandro Gogna.
L’incuinti e varà come teme: “Montagne: dopradis o vivudis?”.
Inte crete di Duino dongje dal cjistiel si cjatave denant dal bielvedê un piçul arbul cetant sflandorôs che in istât al jere un plasê viodilu dut sforît ma… cumò cualchidun al à pensât ben di taiâlu par gjoldi dal bielvedê come se un piçul arbul e des fastidi. Dome cualchidun cence cûr e rispiet pe nature al pues vê fate une robe dal gjenar.
Ma lis cretis di Duino a no son une risierve naturâl protete ❓
I WISH ALL CLIMBERS, SKATERS AND KAYAKERS ALL OVER THE WORLD A HAPPY NEW YEAR !
An gnûf vite gnove, no stait mai a contentâsi di un cûr di seconde man, inalore ad alt i cûrs !
O tacarai chest an 2014 cuntun proponiment e cuntune riflession.
Il proponiment al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee.
O pues dîsi, par esperience, che cumò e je int abenade che si profite de crisi par cirî di paiâ pôc i lavoradôrs, une robe tant plui triste par vie che si trate di lavoradôrs che a àn un lavôr a scjadince e che a àn a disposizion dai imprescj par fasi justizie une vore costôs e lents.
Biadelore che la int triste e finìs di rompi i cits !
La riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
O sin rivâts ae fin dal an e al è timp di fâ un belanç ancje par webandana.com, inalore tachin cjalant i dâts di Google:
lis visitis a son stadis 29.550
i visitadôrs unics 20.348
lis pagjinis viodudis 125.545
I rimpinadôrs che a an fat il Test inte sezion training a son stâts 6823.
Ma butant il voli plui inlà dai numars, o vin di impensâsi che chest al è stat un an une vore nereôs par dute la comunitât dai rimpindaôrs colpide dal tragjic fat capitât al zovin fantat Tito Traversa intal cret di di Orpierre in Francia. O crôt di jessi sigûr che Tito al restarà par simpri intai nestris cûrs. Mandi Tito.
Il mês di Dicembar al à viodût il cret de Cjargne e di Glemone protagonist dal meeting “Find your way” indulà tancj rimpinadôrs si son cjatâts ducj intune par doi zornadis e indulà a jerin ancje Adam Ondra e la zovine Eva Scroccaro. Adam, come par solit, al è rivât a maraveâ ducj lant sù par la vie “Nove G”, salacor 9a, intal cret di Glemone.
O sin daûr a pensâ di fâ in mut che si puedin viodi off-line lis pagjinis inte sezion de Falesie.
La comunitât di rimpinadôrs di webandana.com si cjate su Twitter con l’hastag #climbersFriuli, i messaçs si viodin inte pagjine de ricercje su Twitter in timp reâl, e a puedin jessi doprâts tant che une chat jenfri di nô. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât. MANDI A DUCJ E BON AN !!! Simpri par gnovis emozions !!!
Mario Bruna (aka Murit) ha pubblicato una guida sulla palestra di roccia della Val Colvera, settore only big, di Frisanco (PN). La guida, non essendo stata pubblicata da una casa editrice, è disponibile su richiesta, contattatandomi vi posso fornire i riferimenti, oppure è reperibile presso la libreria Venier in piazza a Maniago.
Mario è venuto a mancare, proprio per un incidente nella palestra da lui realizzata nel 1987, lo scorso 22 giugno 2012 con grande eco nella comunità dei climbers.
Mandi di cûr !
Da Cividale del Friuli proseguendo verso la Slovenia si arriva, dopo 14km, a Stupizza. Da qui dopo aver parcheggiato a fianco del Natisone si prende il sentiero che porta sul M. Mia. Camminando sul sentiero si svolta a sinistra sul primo sentiero che sale e si arriva alla falesia. Le vie sono state rispittate di recente e il grado varia dal 4 al 7b. L’arrampicata è tecnica e alla base della roccia c’è un ampio spazio riparato dagli alberi.
Questo sito gestisce tutti i dati trattati nel rispetto del Regolamento europeo noto come GDPR che riguarda il trattamento e la libera circolazione dei dati personali, inoltre utilizza i dati al solo fine di fornire i servizi richiesti. I cookie ci aiutano a fornire i nostri servizi. Utilizzando tali servizi, accetti l'utilizzo dei cookie da parte nostra. Nessun dato trattato è fornito a terze parti. Privacy PolicyOK !
fur_Latn fur_Latn fur_Latn fur_Latn eng_Latn fur_Latn fur_Latn fur_Latn fur_Latn fur_Latn eng_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lim_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn ita_Latn fur_Latn ita_Latn ita_Latn